I Vendsyssel bliver der konstateret corona-smitte blandt mink på den ene farm efter den anden. I alt har ti minkfarme været ramt. Ni i Hjørring Kommune og en enkelt i Frederikshavn Kommune. Men hvorfor er det lige mink, som bliver ramt, og ikke heste, grise eller køer? Det kan være svært at svare på, da der umiddelbart endnu ikke er lavet tilgængelige videnskabelige undersøgelser på området. Men en forklaring kan være, at mink, fritter og kattedyr er mere modtagelige overfor lige netop denne type covid-19, lyder det fra Trine Hammer Jensen, der er dyrlæge, lektor og Ph.d. i minkvirus ved Aalborg Universitet. - Det kan godt skyldes, at virus binder sig til receptorer, og formentlig har mink, fritter og kattedyr nogle receptorer, som denne type covid-19-virus lettere binder sig til, siger hun, og fortsætter: - Det viser praktikken i hvert fald. Der kan ikke føres bevis for det, men det kan godt hænge sådan sammen.
Den store smittespredning blandt mink i Vendsyssel kan skyldes, at mink er mere modtagelige for covid-19 end andre dyr. Det er dog ikke videnskabeligt bekræftet.